InterCityn liikennöitsijä on VR.
InterCity-juna sisältä. 
Yksikerroksinen InterCity-vaunu nykyisessä vihreä-valkoisessa värityksessä.
Kesällä 2013 liikenteeseen tullut uusi ohjausvaunu.
Vuoden 2016 jouluaaton aaton kokonaan kaksikerroksinen "superjuna" ohittamassa Koivukylän asemaa.
VR:n uuden kaksikerroksisen Edm-makuuvaunun hytti. Hyttiin mahtuu kaksi ihmistä, yläkerran hyteissä on oma WC ja suihku.
**InterCity** eli **IC** on VR:n Suomessa liikennöimä junatyyppi, jota käytetään pääosin suurten kaupunkien välisiin matkoihin, kuten Helsinki–Tampere–Oulu–Rovaniemi, Helsinki–Turku, Helsinki–Kajaani, Helsinki–Joensuu, Helsinki-Kouvola-Oulu ja Turku–Tampere. Myös yöjunia ajetaan esim. Kemijärvelle IC- tunnuksin. InterCity-junien suurin sallittu nopeus on tietyillä rataosilla jopa 200 km/h, joten se on Pendolinon jälkeen Suomen kotimaan raideliikenteen toiseksi nopein junatyyppi.

InterCity-junan tunnistaa vihreä-valkoisesta värityksestä, ja vaunun litteran kirjaimesta x (yksikerroksinen) tai d (kaksikerroksinen). InterCity on Suomen kaukojunaliikenteen perusjunatyyppi, ja sen edeltäjät, pikajunat, ovat jo lähes poistuneet junatarjonnasta.*milloin?* Ennen VR:n lippu-uudistusta, kun pikajunat ja InterCity-junat olivat vielä laajalti rinnakkain liikenteessä, InterCity-junalippu maksoi etäisyydestä riippuen 17−27 % enemmän kuin pikajunalippu.*lähde?* Vuodesta 2016 lähtien lipun hinta on määräytynyt kysynnän perusteella.

Historia
--------

### 1990-luku

VR alkoi 1990-luvun alussa suunnitella sinisten pikajunavaunujen korvaamista uudemmilla vaunuilla. Express- ja InterCity-junia varten suunnitellut yksikerroksiset alumiinikoriset vaunut otettiin vaiheittain käyttöön 1980- ja 1990-lukujen taitteessa. Monien ulkomaisten esimerkkien kannustamana kaksikerroksinen matkustajavaunu tarjosi houkuttelevan suunnitteluvaihtoehdon, sillä se laskee sekä hankinnan että vaunujen käytön kustannuksia.

Yksikerroksiset eli x-sarjan vaunut valmistivat VR:n Pasilan konepaja, Transtech sekä Valmet vuosina 1988–1992. Uudemmat, kaksikerroksiset Ed-sarjan vaunut ovat Transtechin/Talgon valmistamia, ja niitä on valmistettu vuodesta 1998 alkaen. Samana vuonna VR:n intercity-liikenne täytti 10 vuotta. Uusin 20 vaunun sarja valmistui vuonna 2008. Kaksikerroksisia vaunuja käytettiin ensimmäisen kerran 2. heinäkuuta 1998 junaparissa IC 41/IC 42 (Helsinki–Vaasa–Helsinki).

### 2000-luku

Kesällä 2000 VR lanseerasi junatyypin InterCity2 (IC2). InterCity2-junat erosivat normaaleista InterCity-junista siten, että niissä käytettiin ainoastaan kaksikerroksisia InterCity-vaunuja eikä niissä ollut ravintolavaunua vaan ainoastaan kärrymyynti. IC2-junat olivat myös kokonaan savuttomia. InterCity2-junia liikennöitiin aluksi lyhyillä reiteillä, kuten Helsinki-Turku, Helsinki-Tampere ja Helsinki-Jyväskylä.

Vuonna 2003 VR päätti kahdenkymmenen uuden makuuvaunun tilauksesta, jotka päätettiin tilata Talgolta muiden kaksikerrosvaunujen tapaan. Kauppaan sisältyi myös optio 20 lisävaunusta, mutta VR kuitenkin jätti tämän käyttämättä. Uudet kaksikerroksiset Edm-makuuvaunut tulivat liikenteeseen vuoden 2006 aikana ja ne maalattiin IC-väreihin. Uutta 20 vaunun sarjaa on valmistettu jälleen keväästä 2010 alkaen.

### 2010-luku

InterCity-vaunujen väritys on helmikuusta 2010 alkaen ollut muun VR:n kaluston kanssa yhtenäinen vihreä-valkoinen; aiempi väritys oli punavalkoinen. Intercity-kaluston värityksessä liikennöi myös VR:n uudemman sarjan kaksikerroksinen autonkuljetusvaunu, jonka sarjatunnus eli littera on Gd (aikaisemmin Hccmqqr). Myös jo käytöstä poistuneen Sibelius-junan vaunut on maalattu punavalkoisiin InterCity-väreihin. VR:n aggregaattivaunut (3 kpl Eifet ja 2 kpl De-sarjaa) sekä Rk-sarjan ravintolavaunut on maalattu IC-väreihin. Myös Dr16-dieselveturit ovat InterCity-värityksessä, ja niitä on mahdollista käyttää intercity-kaluston kanssa sähkönsyöttöominaisuuden ansiosta. InterCity/Express-väritystä on myös testattu CEiv-vaunussa numero 5605 1980-luvun lopussa.

Vuonna 2013 tuli liikenteeseen uusi kaksikerroksinen Edo-ohjausvaunu. Vuonna 2014 tuli liikenteeseen uusi kaksikerroksinen ERd-ravintolavaunu brändillä DuettoPlus.

VR luopui InterCity2-junanimikkeestä elokuussa 2014 .

Sr3-vetureita kokeiltiin kahdessa InterCity-junassa 7. joulukuuta 2017. Säännöllinen Sr3-vetureiden käyttö InterCity-junissa alkoi kuitenkin vasta 1. kesäkuuta 2019.

#### Superjuna

VR risti "superjunaksi" jouluaatonaattona 23. joulukuuta 2016 Helsingistä kello 15.27 kohti Rovaniemeä lähteneen InterCity 27 -vuoron, jossa oli tilaa noin 1 500 matkustajalle. VR:n mukaan kyseinen noin 416 metriä pitkä juna oli matkustajakapasiteetiltaan rauhanajan suurin juna Suomessa. Siinä oli yhden veturin perässä 15 kaksikerroksista vaunua, joista kaksi oli ravintolavaunuja ja kaksi invapalvelu-leikkivaunuja. Junassa oli viisi konduktööriä ja viisi junatarjoilijaa.

Kalusto
-------

Tavallinen IC-junarunko koostuu yleensä Edo-ohjausvaunusta, Edb- tai CEd-vaunusta (Ekstra-luokallinen vaunu), ERd-ravintolavaunusta, Eds- tai Edfs-palveluvaunusta ja 1–3 Ed-vaunusta. Joskus Ed-vaunuja saattaa olla enemmän, varsinkin sesonkiaikoina. Joistain junista puuttuu ravintolavaunu, jolloin junarunko koostuu yleensä Edo-ohjausvaunusta, Ed-vaunusta *(tai joskus Edb- tai CEd-vaunusta, jolloin junassa on myös Ekstra-luokka)* ja Edfs-palveluvaunusta. Ravintolavaunuttomissa junissa tarjoilu tapahtuu kärrymyynnin kautta.

InterCity-junissa on tavallisesti tilaa noin 500–600 matkustajalle, ja siinä on 10-vaunuisena pituutta noin 265 metriä. Juhlapyhien yhteydessä paikkamäärää lisätään. 

### Vaunukaluston sarjatunnukset

| **Tunnus** | **Lkm yht.** | **Numerointi** | **Selite** |
| --- | --- | --- | --- |
| Ed | 107\* | 28001–28011, 28014 –28109 | Kaksikerroksinen Eko-luokan vaunu. Osa muutettu Edb-vaunuiksi ja vaunut 28012 ja 28013 on muutettu Edg-vaunuksi. |
| Edb | 41\* | 28401–28441 | Kaksikerroksinen Ekstra- ja Eko-luokan vaunu. Osa muutettu CEd-vaunuiksi. |
| CEd | \* | \* | Kaksikerroksinen Ekstra- ja Eko-luokan vaunu. Muutettu Edb-sarjasta. |
| Edfs | 31 | 28301–28331 | Kaksikerroksinen Eko-luokan konduktööri-/palveluvaunu. |
| Edm | 50 | 28501–28550 | Kaksikerroksinen makuuvaunu. |
|
| Edo | 42 | 28601–28642 | Kaksikerroksinen ohjausvaunu. |
| ERd | 26 | 28701–28726 | Kaksikerroksinen "DuettoPlus"-ravintolavaunu. |
| Eds | 12 | 28201–28212 | Kaksikerroksinen Eko-luokan palveluvaunu ilman konduktöörin hyttiä. |
| Ex | 50 | 26201–26230, 26301–26320, 29941–29946 | Yksikerroksinen Eko-luokan vaunu. |
| Expt | 18 | 26401–26418 | Yksikerroksinen Eko-luokan vaunu ja lemmikinkuljetusmahdollisuus. |
| Rx | 12 | 26701–26712 | Yksikerroksinen ravintolavaunu "Bistro". |
| Rk | 12 | 27809–27815, 27817–27820, 29981 | Yksikerroksinen IC-väritykseen maalattu entinen pikajunan uusittu ravintolavaunu "Kultainen kulkuri". |
| *Cx* | 18 | 26101–26118 | Yksikerroksinen 1. luokan vaunu. Kaikki muutettu Expt-vaunuiksi. |
| *Rt(x)* | 4 | 23701, 23703–23705 | Yksikerroksinen IC-väritykseen maalattu entinen pikajunan ravintolavaunu. Vaunut romutettu yhtä museovaunua lukuun ottamatta (pikajuna-värityksessä). |
| *Eiu* | 1 | 27067 | Yksikerroksinen 2. luokan vaunu. Muutettu Eit-vaunusta. Romutettu Mäntyluodossa vuonna 2005. |

Lähteet
-------

1. ↑  Koivuniemi, Sanni: VR:n uudistus puhuttaa – dynaamisen hinnoittelun tavoite on lipputulojen maksimointi, asiantuntija sanoo *Suomen Kuvalehti*.  5.6.2023. Viitattu 17.9.2023.
2. 1 2 3  Resiina - InterCity2-vaunut, *resiinalehti.fi*, viitattu 31.5.2020.
3. ↑  VR:n ensimmäinen vihreä junavaunu liikenteeseen  19.2.2010. VR-konserni.  Arkistoitu 25.2.2010. Viitattu 8.3.2010.
4. ↑  Savon-matkat nopeutuvat elokuussa  28.7.2014. VR Group. Viitattu 29.7.2014.
5. ↑  Tasoristeys 1/2018 *Resiina-lehti*. Viitattu 17.6.2020.
6. ↑  Tasoristeys 3/2019 *Resiina-lehti*. Viitattu 17.6.2020.
7. ↑  Koivuranta, Esa: Joulun "superjuna" nielaisee 1 500 matkustajaa, ja arvio on, että 200 heistä haluaa oluen  23.12.2016. Yle. Viitattu 23.12.2016.
8. ↑  Egutkina, Anna: VR:n superjuna kiidättää joulukansan pohjoiseen: "Historiallisesti suurin juna" *Iltalehti-verkkolehti*.  22.12.2016. Alma Media. Viitattu 23.12.2016.
9. ↑  Niemelä, Niina: 400-metrinen juna kuljettaa lomalaiset pohjoiseen: "Liikkeelle kaikki mikä teknisesti mahdollista" *Aamulehti-verkkolehti*.  23.12.2016. Alma Media.  Arkistoitu 23.12.2016. Viitattu 23.12.2016.

Aiheesta muualla
----------------

* Kuvia tai muita tiedostoja aiheesta **InterCity Suomessa** Wikimedia Commonsissa